РЕГЛАМЕНТ (ЕО) № 1472/2007 НА КОМИСИЯТА
от 13 декември 2007 година
относно дерогация за лозарската 2007/2008 година от Регламент (ЕО) № 1623/2000 за определяне на подробни правила за прилагане на Регламент (ЕО) № 1493/1999 на Съвета относно общата организация на пазара на вино по отношение на пазарните механизми
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1), и по-специално член 33 от него,
като има предвид, че:
(1)
Член 27, параграф 3 от Регламент (ЕО) № 1493/1999 предвижда, че физическите или юридическите лица, или групите от лица, произвели вино, се задължават да доставят за дестилация всички вторични продукти, извлечени от това винопроизводство.
(2)
Регламент (ЕО) № 1623/2000 на Комисията (2) определя правилата за прилагане на това задължение за дестилация, както и някои възможности за дерогация, посочени в член 49 от него, и по специално възможността за малките производители, които произвеждат по-малко от 80 hl годишно, да заменят задължението за дестилация с изтегляне на вторичните продукти под контрол.
(3)
Възможностите за събиране на вторичните продукти вече са изчерпани в някои държави-членки. За справяне с тази ситуация следва да се разреши на държавите-членки да изключат други категории производители от задължението за дестилация на вторичните продукти, извлечени от винопроизводството.
(4)
С оглед да се позволи прилагането на тази дерогация през цялата лозарска година, настоящият регламент следва да се прилага считано от 1 август 2007 г.
(5)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 49, параграф 4, буква а) от Регламент (ЕО) № 1623/2000 за лозарската 2007/2008 година държавите-членки могат да предвидят за цялата или за част от тяхната територия, че производителите, които не превишават производствено ниво от 100 hl, получено от тях в собствените им помещения, могат да бъдат освободени от задължението за доставяне за дестилация на вторични продукти, чрез изтеглянето на тези продукти под контрол.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 август 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 декември 2007 година.